Document ID: 32015R0359

KOMMISSIONENS FORORDNING (EU) 2015/359
af 4. marts 2015
om gennemførelse af Europa-Parlamentets og Rådets forordning (EF) nr. 1338/2008 for så vidt angår statistikker om udgifter til og finansiering af sundhedspleje
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 1338/2008 af 16. december 2008 om fællesskabsstatistikker over folkesundhed og arbejdsmiljø (1), særlig artikel 9, stk. 1, og bilag II, litra d), og
ud fra følgende betragtninger:
(1)
I forordning (EF) nr. 1338/2008 fastlægges der fælles rammer for systematisk udarbejdelse af europæiske statistikker inden for folkesundhed og arbejdsmiljø.
(2)
Gennemførelsesforanstaltninger fastlægger, hvilke data og metadata der skal indberettes om udgifter til og finansiering af sundhedspleje, samt referenceperioder, hyppighed og tidsfrister for indberetning af de pågældende data.
(3)
I overensstemmelse med artikel 6, stk. 2, i forordning (EF) nr. 1338/2008 er der blevet foretaget en cost-benefit-analyse, der tager hensyn til fordelene ved tilvejebringelsen af data om udgifter til og finansiering af sundhedspleje set i forhold til omkostningerne ved den indsamling, som medlemsstaterne frivilligt har gennemført siden 2005 i henhold til principperne i System of Health Accounts, og den byrde, der pålægges medlemsstaterne. I henhold til artikel 6, stk. 1, i forordning (EF) nr. 1338/2008 iværksatte Kommissionen i 2013 og 2014 pilotundersøgelser, der blev færdiggjort på frivilligt grundlag af medlemsstaterne. Kommissionen har drøftet brugernes behov med medlemsstaterne på flere møder. Tilgængeligheden af EU-data vil formodentlig bidrage væsentligt til beslutninger vedrørende sundhed og socialpolitik.
(4)
For at sikre, at dataene er relevante og sammenlignelige, bør 2011-manualen System of Health Accounts (2), der er udarbejdet af Kommissionen (Eurostat) i samarbejde med Organisationen for Økonomisk Samarbejde og Udvikling (OECD) og Verdenssundhedsorganisationen (WHO), hvori der fastlægges begreber, definitioner og databehandlingsmetoder for udgifter til og finansiering af sundhedspleje, udgøre grundlaget for det detaljerede spørgeskema og de tilhørende retningslinjer, der anvendes til den fælles årlige dataindsamling, der gennemføres af disse tre organer.
(5)
Foranstaltningerne i denne forordning er i overensstemmelse med udtalelse fra Udvalget for det Europæiske Statistiske System -
VEDTAGET DENNE FORORDNING:
Artikel 1
I denne forordning fastlægges regler for udviklingen og udarbejdelsen af europæiske statistikker på området for udgifter til og finansiering af sundhedspleje, som er et af emneområderne for statistikker om sundhedspleje, der er opført i bilag II til forordning (EF) nr. 1338/2008.
Artikel 2
Definitionerne, der skal anvendes til gennemførelse af denne forordning, fastlægges i bilag I.
Artikel 3
Medlemsstaterne indberetter data på de områder, der er fastlagt i bilag II.
Artikel 4
1. Medlemsstaterne leverer de krævede data og de tilhørende standardreferencemetadata hvert år. Referenceperioden er kalenderåret.
2. Data og referencemetadata for referenceåret N indberettes senest den 30. april N + 2.
3. Data og referencemetadata indberettes til Kommissionen (Eurostat) via den centrale dataportaltjeneste eller gøres tilgængelig for Kommissionen (Eurostat) ad elektronisk vej hvert år.
4. Det første referenceår er 2014.
5. Det sidste referenceår er 2020.
6. Som en undtagelse til stk. 2 indberetter medlemsstaterne data og referencemetadata for referenceåret 2014 senest den 31. maj 2016.
Artikel 5
1. Medlemsstaterne indberetter data på det aggregationsniveau, der er fastlagt i bilag II.
2. Medlemsstaterne indberetter de nødvendige referencemetadata, navnlig vedrørende datakilder, deres dækning og de anvendte indsamlingsmetoder, oplysninger om særlige aspekter ved de nationale udgifter til og finansiering af sundhedspleje i medlemsstaterne, der afviger fra definitionerne i bilag I, henvisninger til national lovgivning, hvor denne udgør grundlaget for udgifter til og finansiering af sundhedspleje, samt oplysninger om eventuelle ændringer af de statistiske begreber, der er nævnt heri.
Artikel 6
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 4. marts 2015.

Labels: 12
0
18
19